OpenLLM-France/wikimedia huggingface dataset:
# Miquel Roca i Bennàssar

Miquel Roca i Bennàssar (Palma, 1953) és un psiquiatre i professor mallorquí. Catedràtic de psiquiatria en el Departament de Psicologia de la Universitat de les Illes Balears (UIB). Coordinador de l'Àrea de Neurociència de l'Institut de Recerca en Ciències de la Salut (IUNICS) i investigador principal del grup 'Trastorns mentals d'alta prevalença en Atenció Primària'. El grup forma part de la Xarxa de Recerca Temàtica 'Xarxa d'Activitats Preventives i de Promoció de la Salut (REDIAPP, RETICS) de l' Instituto Carlos III, del Ministeri de Sanitat i les seves línies de recerca se centren en l'epidemiologia, diagnòstic i tractament dels trastorns afectius i d'ansietat en atenció primària, així com en la comorbilitat d'aquests trastorns amb malalties no psicopatològiques.
Ha estat i és investigador principal o col·laborador en diferents projectes d'àmbit nacional i autonòmic. Actualment coordina un dels paquets de treball del projecte europeu Multi-country collaborative Project on the role diet, food-related behaviour and obesity in the prevention of depression (MooDFOOD). Ha publicat com a autor o editor deu llibres de psicopatologia i psicofarmacologia i més d'un centenar articles en revistes internacionals, en el marc de les línies de recerca assenyalades. Va ser professor visitant en la Carnegie Mellon University i el Western Psychiatric Institute (Pittsburgh, EUA). Figura en el consell editorial i de redacció de nombroses revistes de l'especialitat i és editor de Actas Españolas de Psiquiatría. Forma part del Board de la World Psychiatric Association i és president de la Fundación Española de Psiquiatría y Salud Mental.
De 2003 a 2011 fou president de l'Acadèmia de les Ciències Mèdiques de Catalunya i Balears (Acadèmia Mèdica Balear).
Va ser Degà (2017 - 2023) de la Facultat de Medicina de la Universitat de les Illes Balears.

## Referències

* ↑ «La Academia Pierre Fauchard celebró su reunión anual en Palma de Mallorca» (en castellà), 15-12-2008. [Consulta: 1r juliol 2019].

## Enllaços externs

* https://www.europapress.es/illes-balears/noticia-profesor-uib-miquel-roca-sera-nombrado-vermador-major-proximo-miercoles-20110815170051.html
* https://www.20minutos.es/noticia/1134476/0/
* https://www.diariodemallorca.es/mallorca/1786/cinco-personas-sufrira-enfermedad-mental-vida/325859.html
# Francesc Sanxo Sagaz

Francisco Sancho Sagaz.(Palma, 1887-1941). Metge mallorquí.
Va estudiar a l'Institut de Palma. Llicenciat en medicina per la Universitat de Barcelona (1909), dugué a terme un curset d'especialització radiològica a París el 1913, a la Fundació Chaptal. Va obrir un gabinet de Radiografia i fisioteràpia amb Bartomeu Vanrell Camps (Lloret, 1890-Palma, 1935). Va ser president del Col·legi de Metges de les Balears de 1930 a 1935. En el Col·legi de Metges pronuncià la conferència "Resultats de la radioscòpia profunda", després de més de 10 anys d'aplicació d'aquestes tècniques. Va representar el Col·legi de Metges de les Balears en el VII Congrés dels Metges de Llengua Catalana, celebrat el 1932 a Palma. Formà part de l'equip de col·laboradors de la revista "Medicina Catalana". El juny de 1936 va signar la Resposta als Catalans.

## Referències

* ↑ TOMÁS SALVÁ, Matias i MUNTANER GIMBERNAT, Lorenzo. Dos viejas y curiosas radiografías. "Medicina Balear" (1996)33-34.
* ↑ RODRÍGUEZ TEJERINA, José Maria. La Radiología balear en la primera mitad del siglo XX. "Medicina Balear" (1995) 119-126.
# Sebastià Muntaner Cabot

Sebastià Muntaner Cabot (Palma, Mallorca, 1740 — Palma, Mallorca, 1811) fou un cirurgià balear.
Cirurgià del Reial Hospital de Palma des de 1789 i cirurgià major de l'Hospital General el 1792. Mestre i director de l'Escola d'Anatomia i Cirurgia de Palma, quan es creà el 1780. El 1783 en fou el director, en substitució de Francesc Puig, i ocupà el càrrec fins al 1798, sent substituït per Bartomeu Bover. Més tard en tornà ser el director fins a la seva mort el 1811. El 1809 tractà de convertir aquesta institució en un Reial Col·legi de Cirurgia. Publicà, amb Francesc Puig, un "Manual teórico-práctico de las operaciones de cirugía para instrucción de los alumnos de la Escuela de Palma" (1793), emprat com a llibre de text, i deixà inèdit, segons Joaquim Maria Bover, un tractat de fisiologia, acabat el 1810.

## Obres

* "Manual teórico-práctico de las operaciones de cirugía para instrucción de los alumnos de la Escuela de Palma". Barcelona: Imprenta de Carles Gibert y Tutó, 1793.
* "Tratado de fisiología para el uso de los alumnos de la Escuela de Cirugía del Colegio de Palma". 1810 (ms.).

## Referències

* ↑ «Sebastià Muntaner Cabot». Gran Enciclopèdia Catalana. Barcelona: Grup Enciclopèdia Catalana.
* ↑ CONTRERAS MAS, Antoni. Sebastián Muntaner Cabot. Real Academia de la Historia
# Classificació de la combinada al Tour de França

La Classificació de la combinada al Tour de França va ser una classificació secundària del Tour de França.
Creada el 1968, aquesta classificació premiava el ciclista amb millor rànquing amb la suma de la Classificació general, de la Classificació per punts i del Gran Premi de la muntanya. A partir de 1984 també es va valorar la Classificació dels esprints intermedis.
De 1968 a 1974 aquesta classificació era premiada amb un mallot blanc. Va desaparèixer el 1975 quan aquest mallot es va començar a fer servir per a la Classificació dels joves. Es va tornar a recuperar de 1982 a 1985 i de 1985 a 1989, aquest cop amb un mallot on es combinava tots els altres mallots. El ciclista que ha obtingut més victòries ha estat Eddy Merckx amb cinc.

## Palmarès

| Any | Ciclista | Equip | Punts | Altres mallots |
| 1968 | Franco Bitossi | Itàlia | 11 | Punts |
| 1969 | Eddy Merckx | Faema | 3 | Genéral Punts Muntanya |
| 1970 | Eddy Merckx | Faema-Faemino | 4 | Genéral Muntanya |
| 1971 | Eddy Merckx | Molteni | 5 | Genéral Punts |
| 1972 | Eddy Merckx | Molteni | 4 | Genéral Punts |
| 1973 | Joop Zoetemelk | Gitane-Frigécrème | 20 | - |
| 1974 | Eddy Merckx | Molteni | 8 | Genéral |
| 1980 | Ludo Peeters | IJsboerke-Warncke | 14 | - |
| 1981 | Bernard Hinault | Renault-Elf-Gitane | 6 | Genéral |
| 1982 | Bernard Hinault | Renault-Elf-Gitane | ? | Genéral |
| 1985 | Greg LeMond | La Vie Claire-Radar | 91 | - |
| 1986 | Greg LeMond | La Vie Claire-Radar | 87 | Genéral |
| 1987 | Jean-François Bernard | Toshiba-La Vie Claire | 72 | - |
| 1988 | Steven Rooks | PDM | 84 | Muntanya |
| 1989 | Steven Rooks | PDM | 89 | - |

## Vegeu també

* Classificació de la combinada al Giro d'Itàlia
* Classificació de la combinada a la Volta a Espanya

## Referències

* ↑ «Classificació de la combinada al Tour de França». Arxivat de l'original el 2018-06-12. [Consulta: 14 juny 2015].

## Enllaços externs

* Web oficial del Tour de França
# Tetraleurodes thenmozhiae

Tetraleurodes thenmozhiae és un hemípter del gènere Tetraleurodes de la família dels Aleiròdids.
L'espècie va ser descrita científicament per primera vegada per Jesudasan & David el 1991.

## Referències

* ↑ Jon H. Martin & Laurence A. Mound (2007) "An annotated check list of the world’s whiteflies (Insecta: Hemiptera: Aleyrodidae)" Zootaxa 1492: 1-84 Link
* ↑ Dubey, A.K.; Sundararaj, R. «Description of a new species of the genus Tetraleurodes Cockerell (Hemiptera: Aleyrodidae) with a key to Indian species». Zoos' Print Journal, 20, 7, 21-06-2005, pàg. 1924–1926. DOI: 10.11609/JoTT.ZPJ.1162.1924-6.
# Cherbourg-Octeville

Cherbourg-Octeville (normand Tchidbouo) és un municipi francès situat al departament de la Manche i a la regió de Normandia. L'any 2006 tenia 44.108 habitants.
Aquest nou municipi fou conformat per la fusió dels dos antics municipis de Cherbourg i Octeville l'1 de març de 2000.

## Personatges il·lustres

* François Auguste Victor Grignard (1871-1935) químic, Premi Nobel de Química de l'any 1912.
* Georges Sorel (1809 - 1877) filòsof i sindicalista

## Demografia

| Any | 1793 | 1800 | 1806 | 1821 | 1831 | 1836 | 1841 | 1846 | 1851 | 1856 | 1861 |
| Cherbourg | 10 081 | 11 389 | 14 316 | 15 655 | 18 043 | 19 315 | 23 408 | 26 949 | 28 012 | 38 309 | 41 812 |
| Octeville | 972 | 850 | 1 026 | 1 194 | 1 309 | 1 508 | 1 479 | 1 735 | 1 878 | 2 160 | 2 346 |
| Any | 1866 | 1872 | 1876 | 1881 | 1886 | 1891 | 1896 | 1901 | 1906 | 1911 | 1921 |
| Cherbourg | 37 215 | 35 580 | 37 186 | 35 691 | 37 013 | 38 554 | 40 783 | 42 938 | 43 837 | 43 731 | 38 281 |
| Octeville | 2 275 | 2 268 | 2 350 | 2 482 | 2 895 | 3 028 | 3 352 | 3 752 | 4 077 | 4 193 | 4 017 |
| Any | 1926 | 1931 | 1936 | 1946 | 1954 | 1962 | 1968 | 1975 | 1982 | 1990 | 1999 |
| Cherbourg | 38 054 | 37 461 | 39 105 | 40 042 | 38 262 | 37 486 | 38 243 | 32 536 | 28 442 | 27 121 | 25 370 |
| Octeville | 3 939 | 4 054 | 4 317 | 4 606 | 5 421 | 6 247 | 9 465 | 15 977 | 18 551 | 18 120 | 16 948 |
| A partir de 1962 : Població sense dobles comptes ||||||||||||
# Saccostomus

Saccostomus és un gènere de rosegadors de la família dels nesòmids. Viuen a l'Àfrica subsahariana. Tenen una llargada de cap a gropa de 9,5–19 cm, una cua de 3–8 cm i un pes de 40–85 g. S'alimenten de llavors, núcules, fruita, baies i, de tant en tant, insectes. Tenen el pelatge dorsal de color gris o marró grisenc, mentre que el pelatge ventral és gris clar o blanc. Viuen a les sabanes, els herbassars, els matollars i els camps de conreu.

## Referències

* ↑ Entrada «Saccostomus» de la Paleobiology Database (en anglès). [Consulta: 20 desembre 2022].
Espècies vivents de nesòmids :
Regne: Animalia · Embrancament: Chordata · Classe: Mammalia · Ordre: Rodentia · Subordre: Myomorpha :
Cricetomyinae :
Delanymyinae :
Dendromurinae :
Mystromyinae :
Nesomyinae :
Petromyscinae :
Categoria :
# Matt McGrath

Matthew John McGrath, més conegut com a Matt McGrath (Nenagh, 18 de desembre de 1877 - Nova York, 29 de gener de 1941) fou un atleta irlando-estaunidenc, que destacà a principis de segle XX en el llançament de martell. En el seu millor moment era conegut com "un dels llançadors de pes més grans del món".

## Biografia

Va néixer el 18 de desembre de 1875 a la ciutat de Nenagh, població situada al comtat de Tipperary, que en aquells moments formava part del Regne Unit de la Gran Bretanya i Irlanda i avui dia de la República d'Irlanda. De ben petit es traslladà amb la seva família als Estats Units, d'on adquirí la nacionalitat.
Va morir 29 de gener de 1941 a la seva residència de la ciutat de Nova York (Estats Units).

## Carrera esportiva

Va participar, als 30 anys, en els Jocs Olímpics d'Estiu de 1908 celebrats a Londres (Regne Unit), on va aconseguir guanyar la medalla de plata en la prova de llançament de martell, quedant per darrere del seu compatriota John Flanagan, i finalitzà cinquè en la prova del joc d'estirar la corda amb l'equip nord-americà. En els Jocs Olímpics d'Estiu de 1912 celebrats a Estocolm (Suècia) aconseguí guanyar la medalla d'or en el llançament de martell, establint així mateix un nou rècord olímpic amb un tir de 54.74 metres. Gran favorit per als Jocs Olímpics d'Estiu de 1920 realitzats a Anvers (Bèlgica), únicament pogué finalitzar cinquè a conseqüència d'una lesió en el genoll. Als 46 anys participà en els Jocs Olímpics d'Estiu de 1924 realitzats a París (França), on aconseguí guanyar la medalla de plata en la prova de llançament de martell amb un tir de 50.840 metres just per darrere del seu compatriota Fred Tootell.
Es va mantenir entre els deu millors del món fins als 50 anys, fent de la seva carrera una de les més llargues i constants de la història de l'esport. Va guanyar set campionats de llançament de martell de l'AAU i set més en el llançament de pes de 56 lliures, a banda d'establir dos rècords mundials de llançament de martell.

## Millors marques

* Llançament de martell. 57,10 metres (1911)

## Referències

* ↑ 1910 Mecca Cigarettes Champion Athletes and Prize Fighter Series trading card. wingedfist.com
* ↑ «Matt McGrath». Sports-Reference.com. Sports Reference LLC.
* ↑ «General Registrar's Office». IrishGenealogy.ie. [Consulta: 21 abril 2021].
* 1 2 «Olympedia – Matt McGrath». [Consulta: 6 agost 2024].
* 1 2 «Track and Field Statistics». [Consulta: 6 agost 2024].
* ↑ «USA Track & Field | Matt McGrath». [Consulta: 6 agost 2024].
# John Montgomery

John Carter "Jack" Montgomery (Elizabethtown, Kentucky, 22 de novembre de 1881 - Washington DC, 7 de juny de 1948) va ser un genet i jugador de polo estatunidenc que va competir a començaments del segle xx.
El 1912 va prendre part en els Jocs Olímpics d'Estocolm, on va guanyar la medalla de bronze en la prova del concurs per equips del programa d'hípica, amb el cavall Deceive; formant equip amb Ben Lear, Ephraim Graham i Guy Henry. En el concurs individual acabà en novena posició. En la prova de salts d'obstacles per equips fou quart i en doma clàssica vintè.
Vuit anys més tard, i després d'haver lluitat a la Primera Guerra Mundial va disputar la competició de polo als Jocs d'Anvers, en la qual guanyà una nova medalla de bronze formant equip amb Arthur Harris, Terry Allen i Nelson Margetts.
El 1903 s'havia graduat a l'Acadèmia Militar de West Point i fou enviat al 7è regiment de cavalleria dels Estats Units. El 1926 es retirà de l'exèrcit i posteriorment entrà a treballar al "First Boston Corporation", del qual n'acabà sent director quan fou el major banc d'inversió dels Estats Units.

## Referències

* 1 2 3 «Jack Montgomery Olympic Results». sports-reference.com. Arxivat de l'original el 11 d’agost 2011. [Consulta: 3 febrer 2017].
* ↑ «AOG Obituari». Arxivat de l'original el 2014-02-02. [Consulta: 3 febrer 2017].
# Ralph Rose

Ralph Rose (Healdsburg, Estats Units, 1885 - San Francisco, 1913) fou un atleta estatunidenc, que destacà entre la dècades del 1900 i del 1910.

## Biografia

Va néixer el 17 de març de 1885 a la ciutat de Healdsburg, població situada a l'estat de Califòrnia.
Va morir el 16 d'octubre de 1913 a la seva residència de San Francisco com a conseqüències d'unes febres tifoïdes als 28 anys.

## Carrera esportiva

Va participar, als 20 anys, en els Jocs Olímpics d'Estiu de 1904 realitzats a Saint Louis (Estats Units), on va aconseguir guanyar la medalla d'or en la prova de llançament de pes, on igualà el rècord del món amb un tir de 14.81 metres, la medalla de plata en la prova de llançament de disc, on igualà el rècord olímpic amb un tir de 39.28 metres, i la medalla de bronze en la prova de llançament de martell. Així mateix també participà en la prova de llançament de pes de 56 lliures, on finalitzà sisè.
En els Jocs Olímpics d'Estiu de 1908 celebrats a Londres (Regne Unit) fou l'abanderat del seu país en la cerimònia inaugural, i aconseguí revalidar la medalla d'or en la prova de llançament de pes. Així mateix finalitzà cinquè en la prova olímpica del joc d'estirar la corda.
En els Jocs Olímpics d'Estiu de 1912 celebrats a Estocolm (Suècia) va aconseguir guanyar una nova medalla d'or en el llançament de pes a dues mans i la medalla de plata en la prova de llançament de pes. Així mateix participà en la prova de llançament de martell, on finalitzà vuitè, i en el llançament de disc, on finalitzà onzè.

## Referències

* ↑ «Athlete Rose Dead; Victim of Typhoid». , 17-10-1913.
* 1 2 3 «Olympedia – Ralph Rose». [Consulta: 8 octubre 2024].
* ↑ Wallechinsky, David (2004). The Complete Book of the Summer Olympics, Toronto: Sport Classic Books. ISBN 1-894963-34-2
# Örebro SK

L'Örebro SK és un club de futbol suec de la ciutat d'Örebro fundat el 28 d'octubre de 1908. També compta amb una secció d'handbol, amb la qual ha guanyat la Lliga sueca d'handbol masculina els anys 1956 i 1957 i el subcampionat de la Copa d'Europa d'handbol masculina de 1957.

## Referències

* ↑ «De allsvenska klubbarnas födelsedagar» (en suec).
* ↑ «Om oss» (en suec). [Consulta: 24 novembre 2024].

## Enllaços externs

* Web oficial
* Web oficial de seguidors
# Henry Sears

Harry Edward Sears (Boston, Massachusetts, 11 de maig de 1870 - Beverly, Massachusetts, 19 d'octubre de 1920) va ser un tirador estatunidenc que va competir a començaments del segle xx.
Harry Sears va estudiar a la Boston Latin school' i posteriorment a la Universitat Harvard, on es va graduar com a metge el 1896. Va servir com a metge durant la Guerra hispano-estatunidenca, arribant fins al grau de tinent coronel.
El 1912 va prendre part en els Jocs Olímpics d'Estocolm, on disputà tres proves del programa de tir. Guanyà la medalla d'or en la prova de pistola militar per equips, mentre en pistola lliure individual fou setè i en la de pistola de foc vint-i-unè.
El 1920 se suïcidà.

## Referències

* 1 2 3 «Harry Sears Olympic Results». sports-reference.com. Arxivat de l'original el 10 d’abril 2011. [Consulta: 17 juny 2017].
# Ralph Spotts

Ralph Lewis Spotts (Canton, Ohio, 14 de juny de 1875 – Nova York, 17 d'abril de 1924) va ser un tirador estatunidenc que va competir a començaments del segle xx.
El 1912 va prendre part en els Jocs Olímpics d'Estocolm, on disputà dues proves del programa de tir. Guanyà la medalla d'or en la competició de fossa olímpica per equips, mentre en la prova individual fou desè.
Spotts fou tres vegades campió nacional de tir al plat. Treballava de corredor de borsa a Nova York.

## Referències

* 1 2 «Ralph Spotts Olympic Results». sports-reference.com. Arxivat de l'original el 10 de novembre 2012. [Consulta: 8 abril 2017].
# Lawrence Whitney

Lawrence Atwood "Larry" Whitney (Pelham Manor, Nova York, 2 de febrer de 1891 – Nantucket, Massachusetts, 24 d'abril de 1941) va ser un esportista estatunidenc que va competir a començaments del segle xx.
El 1912 va prendre part en els Jocs Olímpics d'Estocolm, on disputà tres proves del programa d'atletisme. En el llançament de pes guanyà la medalla de bronze, en el llançament de pes a dues mans fou quart i en el llançament de disc fou vintè. En aquests mateixos Jocs jugà la competició de demostració del beisbol.
A banda de l'atletisme i el beisbol, Whitney també va jugar a futbol americà, com corredor, i bàsquet. El 1913 i 1915 guanyà el Campionat de l'IC4A de llançament de pes i poc després es retirà de la pràctica esportiva.

## Referències

* 1 2 3 «Larry Whitney Olympic Results». sports-reference.com. Arxivat de l'original el 22 d’agost 2012. [Consulta: 27 juliol 2016].
# Everard Butler

Everard Burnside Butler (Toronto, Ontario, 28 de desembre de 1885 – Bournemouth, Anglaterra, 23 de novembre de 1958) va ser un remer canadenc que va competir a començaments del segle xx.
El 1912 va prendre part en els Jocs Olímpics d'Estocolm, on guanyà la medalla de bronze en la competició del scull individual del programa de rem.
Butler s'inicià en el rem el 1908, i l'any següent ja guanyà la primera cursa en edat júnior. El 1911 guanyà dos títols nacionals dels Estats Units partir de 1910, en scull individual i en el quart de milla. El 1912 revalidà els títols i el 1914 tornà a guanyar el del quart de milla. Butler va prendre part a la Primera Guerra Mundial amb la 12a Brigada d'Artilleria, patint greus ferides per culpa del gas. Això l'obligà a deixar la competició d'alt nivell i passà a treballar de comptable. Durant la Segona Guerra Mundial va servir 48è Highlanders i a la Royal Canadian Ordnance Corps.

## Referències

* 1 2 «Everard Butler Olympic Results». sports-reference.com. Arxivat de l'original el 7 de febrer 2013. [Consulta: 10 febrer 2017].
# Cichorium

Cichorium és un gènere de plantes angiospermes de la família de les asteràcies (Asteraceae). Són plantes natives d'Europa, Àfrica del nord i Àsia central i occidental.
Hi ha varietats cultivars de Cichorium intybus que es cultiven per a l'obtenció de verdures com les endívies o el radicchio i d'altres varietats es cultiven per les seves arrels que es fan servir com a succedanis del cafè. D'altra banda hi ha varietats cultivars de Cichorium endivia que produeixen les escaroles.

## Descripció

Són plantes herbàcies perennes, anuals o biennals, de tiges habitualment solitàries i ramificades. Les fulles acostumen a ser runcinades i pinnades o dentades. Les flors es troben agrupades en capítols terminals o axil·lars. Les flors ligulades acostumen a ser blaves. El fruit és una aqueni amb papus.

## Taxonomia

Aquest gènere va ser publicat per primer cop l'any 1753 al segon volum de l'obra Species Plantarum del botànic suec Carl von Linné (1707-1778).

### Espècies

Dins del gènere Cichorium es reconeixen les set espècies següents:
* Cichorium bottae Deflers
* Cichorium calvum Sch.Bip.
* Cichorium endivia L.
* Cichorium glandulosum Boiss. & A.Huet
* Cichorium intybus L.
* Cichorium pumilum Jacq.
* Cichorium spinosum L.

### Sinònims

Els següents noms científics són sinònims heterotípics de Cichorium:
* Acanthophyton Less.
* Endivia Hill

## Referències

* 1 2 3 «Cichorium L.» (en anglès). Plants of the World Online. Royal Botanic Gardens. Kew. [Consulta: 23 novembre 2024].
* ↑ Tutin et alii, 1976, p. 304.
* ↑ Strother, John L. Flora of North America (en anglès). vol. 19, 20 i 21. via eFloras, Missouri Botanical Garden i Harvard University Herbaria, 1977 [Consulta: 22 novembre 2024].
* ↑ «Cichorium L.» (en anglès). International Plant Names Index, The Royal Botanic Gardens, Kew, Harvard University Herbaria & Libraries and Australian National Botanic Gardens. [Consulta: 23 novembre 2024].
* ↑ Linné, 1753, p. 813.

## Bibliografia

* Tutin, T.G.; Heywood, V.H.; Burges, N.A.; Moore, D.M.; Valentine, D.H.; Walters, S.M.; Webb, D.A.. Flora Europaea. Alismataceae to Orchidaceae (en anglès). vol. 4. Cambridge University Press, 1976. ISBN 0 521 08717 1.
* von Linné, Carl. Species plantarum, exhibentes plantas rite cognitas ad genera relatas, cum differentiis specificis, nominibus trivialibus, synonymis selectis, locis natalibus, secundum systema sexuale digestas (en llatí). vol.2. Estocolm: Laurentius Salvius, 1753.

## Enllaços externs

* Chicory Pollinators Diagnostic photographs; insect pollinators of chicory
# Gaston Seigner

Gaston Marie Louis Seigner (Moulins-sur-Allier, 22 d'abril de 1878 - Mont Rouge, Bèlgica, 26 d'abril de 1918) va ser un genet que va competir a començaments del segle xx, i militar francès.
El 1912 va prendre part en els Jocs Olímpics d'Estocolm, on va disputar quatre de les cinc proves del programa d'hípica que es van disputar. Va guanyar la medalla de plata en la prova de salts d'obstacles per equips amb el cavall Cocotte. En el concurs complet individual fou catorzè i quart en el concurs complet per equips, amb el cavall Dignité. En la prova de doma clàssica fou desè, també amb el cavall Dignité.
Capità del 4t Regiment dels Dragons durant la Primera Guerra Mundial, morí en acció de guerra el 26 d'abril de 1918 al Mont Rouge, Bèlgica.

## Referències

* ↑ «Gaston Seigner Olympic Results». sports-reference.com. Arxivat de l'original el 2014-11-08. [Consulta: 17 març 2017].
* ↑ Fiche du capitaine Seigner sur le site Mémoire des Hommes.
# Imre Erdődy

Imre Erdődy (Budapest, Austrohongria, 26 de març de 1889 – Budapest, Hongria, 11 de gener de 1973) va ser un gimnasta artístic hongarès, que va competir a començament del segle xx.
El 1912 va prendre part en els Jocs Olímpics d'Estocolm, on va guanyar la medalla de plata en la prova del concurs complet per equips del programa de gimnàstica.
El 1928, a Amsterdam, va disputar els seus segons i darrers Jocs Olímpics. En aquests Jocs disputà quatre proves del programa de gimnàstica, sent la 10a posició del concurs complet per equips la millor classificació.

## Referències

* 1 2 «Imre Erdődy Olympic Results». sports-reference.com. Arxivat de l'original el 10 de novembre 2012. [Consulta: 2 setembre 2016].
# Árpád Pédery

Árpád Pédery (Budapest, Austrohongria, 1 de febrer de 1891 – Łużek, Galítsia, 21 d'octubre de 1914) va ser un gimnasta artístic hongarès que va competir a començament del segle xx.
El 1912 va prendre part en els Jocs Olímpics d'Estocolm, on va guanyar la medalla de plata en la prova del concurs complet per equips del programa de gimnàstica.
Poc després, durant els primers compassos de la Primera Guerra Mundial, va morir en acció de guerra a Galítsia.

## Referències

* ↑ «Árpád Pédery Olympic Results». sports-reference.com. Arxivat de l'original el 16 de desembre 2012. [Consulta: 6 octubre 2016].
* ↑ «Olympians Who Were Killed or Missing in Action or Died as a Result of War». Sports Reference. Arxivat de l'original el 27 de febrer 2017. [Consulta: 6 octubre 2016].